ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1992 με την οποία εγκρίνεται η χορήγηση από την Πορτογαλία ενισχύσεων υπέρ της βιομηχανίας άνθρακα το 1992 (Το κείμενο στην πορτογαλική γλώσσα είναι το μόνο αυθεντικό)

(93/135/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας άνθρακα και χάλυβα,

την απόφαση αριθ. 2064/86/ΕΚΑΧ της Επιτροπής, της 30ής Ιουνίου 1986, σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας τα ακόλουθα:

Ι Η πορτογαλική κυβέρνηση κοινοποίησε στην Επιτροπή με επιστολή της 13ης Οκτωβρίου 1992 σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, χρηματοδοτική παρέμβαση που προτίθεται να πραγματοποιήσει υπέρ της βιομηχανίας άνθρακα το 1992.

Δυνάμει της απόφασης αριθ. 2064/86/ΕΚΑΧ, η Επιτροπή αποφασίζει τα ακόλουθα χρηματοδοτικά μέτρα:

- ενίσχυση για την κάλυψη των ζημιών εκμετάλλευσης της επιχείρησης "Carbonifera do Douro", για το οικονομικό έτος 1992, ύψους 871 200 000 πορτογαλικών εσκούδο,

- ενίσχυση για τη σύσταση αποθεματικού προοριζομένου να καλύψει τις αποζημιώσεις εξορυκτικών ζημιών, για το οικονομικό έτος 1992, ύψους 50 000 000 πορτογαλικών εσκούδο,

- ενίσχυση για την απάλειψη των οφειλών προς την πορτογαλική κοινωνική ασφάλιση, για το οικονομικό έτος 1992, ύψους 94 029 000 πορτογαλικών εσκούδο.

Τα προβλεπόμενα από την Πορτογαλία μέτρα υπέρ της βιομηχανίας άνθρακα συμμορφούνται προς τις διατάξεις του άρθρου 1 παράγραφος 1 της απόφασης. Η Επιτροπή πρέπει επομένως να αποφασίσει σχετικά με τα εν λόγω μέτρα με βάση το άρθρο 10 της απόφασης, σε ό,τι αφορά την τήρηση των στόχων και των κριτηρίων που προσδιορίζονται σε αυτήν και αν αυτά συμβιβάζονται με την εύρυθμη λειτουργία της κοινής αγοράς.

ΙΙ Η επιχείρηση Carbonifera do Douro προέβλεψε, για το οικονομικό έτος 1992 και για τις τρέχουσες δραστηριότητες της οι οποίες συνδέονται με την παραγωγή 200 000 τόνων άνθρακα, αρνητικά αποτελέσματα των λογαριασμών εκμετάλλευσης ύψους 871 200 000 πορτογαλικών εσκούδο.

Η ενίσχυση για την κάλυψη των ζημιών εκμετάλλευσης πρέπει να αξιολογηθεί με βάση τους στόχους της απόφασης αριθ. 2064/86/ΕΚΑΧ, ιδίως δε εκείνων που αναφέρονται στο άρθρο 2 παράγραφος 1 στα πλαίσια εφαρμογής του στρατηγικού σχεδίου της επιχείρησης "Carbonifera do Douro" που κοινοποιήθηκε στην Επιτροπή από την πορτογαλική κυβέρνηση με επιστολή της 16ης Απριλίου 1991.

Το στρατηγικό σχέδιο της "Carbonifera do Douro", έχει ως στόχο τον προοδευτικό περιορισμό της παραγωγής και του εργατικού 'δυναμικού της επιχείρησης στην περίοδο που εκτείνεται από το 1990 μέχρι το 1994, προβλεπόμενο έτος οριστικής παύσεως των εργασιών.

Η εξέλιξη της παραγωγής που σημειώθηκε το 1992 αντιστοιχεί με την προβλεπόμενη στο στρατηγικό σχέδιο, δηλαδή μείωση κατά 11,5 %. Η μείωση αυτή της παραγωγής δεν αποδείχθηκε επαρκής για την αναστροφή των αυξητικών τάσεων των ζημιών εκμετάλλευσης.

Η προσαρμογή του ύψους της ενίσχυσης στην ελαττούμενη παραγωγή άνθρακα, ο μεταβατικός χαρακτήρας της, καθώς και η εφαρμογή ενός προγράμματος αναδιάρθρωσης σαφώς οριοθετημένου, συμμορφούνται με τους όρους εφαρμογής της απόφασης αριθ. 2064/86/ΕΚΑΧ. Η ενίσχυση για την κάλυψη των ζημιών εκμετάλλευσης θα χρησιμοποιηθεί για να διευκολυνθεί η συνέχιση του στρατηγικού προγράμματος της επιχείρησης "Carbonifera do Douro", όπως αποφασίστηκε από το Συμβούλιο Υπουργών της Πορτογαλίας στη σύσκεψή του της 4ης Οκτωβρίου 1990.

Η προβλεπόμενη ενίσχυση θα καλύψει την υπάρχουσα απόκλιση μεταξύ μέσου προβλεπομένου κόστους και μέσων προβλεπομένων εσόδων για κάθε παραγόμενο τόνο, δεν θα υπερβεί τις προβλεπόμενες ζημίες εκμετάλλευσης και κατά συνέπεια πληροί τις προϋποθέσεις του άρθρου 3 παράγραφος 1 της εν λόγω απόφασης.

Η ενίσχυση αυτή συμβάλλει στην επίλυση κοινωνικών και περιφερειακών προβλημάτων που συνδέονται με την ελάττωση της παραγωγής άνθρακα, σύμφωνα με το άρθρο 2 παράγραφος 1 τρίτο σημείο της εν λόγω απόφασης.

Λαμβανομένων υπόψη των προαναφερομένων και με βάση τα στοιχεία τα παρεχόμενα από τις πορτογαλικές αρχές, η προβλεπόμενη για το 1992 ενίσχυση υπέρ της τρέχουσας παραγωγής της πορτογαλικής βιομηχανίας άνθρακα συμβιβάζεται με τους στόχους της απόφασης αριθ. 2064/86/ΕΚΑΧ και με την εύρυθμη λειτουργία της κοινής αγοράς.

ΙΙΙ Η πορτογαλική κυβέρνηση προέβλεψε για το οικονομικό έτος 1992 μία ενίσχυση 50 000 000 πορτογαλικών εσκούδο που προορίζεται για τη σύσταση αποθεμάτων για την κάλυψη των αποζημιώσεων των εξορυκτικών ζημιών που προέρχονται από την εξόρυξη άνθρακα και οι οποίες θα αποκαλυφθούν μετά από την παύση λειτουργίας του ορυχείου που προβλέπεται για το 1994.

Το εν λόγω μέτρο πρέπει να θεωρηθεί ως ενίσχυση συνδεόμενη με την τρέχουσα παραγωγή, ως προς την οποία η Επιτροπή θα αποφασίσει με βάση το άρθρο 10 παράγραφο 2 της απόφασης αριθ. 2064/86/ΕΚΑΧ.

Η προβλεπόμενη ενίσχυση, περιορίζοντας το κόστος παραγωγής, συμβάλλει στην επίλυση των κοινωνικών και περιφερειακών προβλημάτων που συνδέονται με την ελάττωση της παραγωγής άνθρακα, δυνάμει του άρθρου 2 παράγραφος 1 τρίτη περίπτωση της εν λόγω απόφασης, επιτρέποντας την προοδευτική παύση λειτουργίας του ορυχείου.

IV Ενίσχυση 94 092 000 πορτογαλικών εσκούδο προβλέπεται για την κάλυψη ενός μέρους, που αντιστοιχεί σε 13 μηνιαίες καταβολές, των οφειλών της επιχείρησης "Carbonifera do Douro" τις οποίες η επιχείρηση δημιούργησε έναντι της πορτογαλικής κοινωνικής ασφάλισης πριν από τις 2 Νοεμβρίου 1990.

Το εν λόγω μέτρο πρέπει να θεωρηθεί ως απάλειψη οφειλών έναντι του δημοσίου, για την οποία η Επιτροπή θα αποφασίσει δυνάμει του άρθρου 10 παράγραφος 2 της απόφασης αριθ. 2064/86/ΕΚΑΧ.

Το μέτρο αυτό αποσκοπεί στην απάλειψη των οφειλών της επιχείρησης πριν από την παύση λειτουργίας του ορυχείου το 1994 και συμβάλλει στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, δυνάμει του άρθρου 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ, επιτρέποντας μια προοδευτικότερη παύση των εργασιών.

V Κατά συνέπεια, οι ενισχύσεις που προβλέπει να χορηγήσει η πορτογαλική κυβέρνηση για το οικονομικό έτος 1992 στη βιομηχανία άνθρακα συμβιβάζονται με την εύρυθμη λειτουργία της κοινής αγοράς.

Δυνάμει του άρθρου 11 παράγραφος 2 της απόφασης αριθ. 2064/86/ΕΚΑΧ η Επιτροπή πρέπει να βεβαιωθεί ότι οι εγκρινόμενες άμεσες ενισχύσεις της τρέχουσας παραγωγής χρησιμοποιούνται αποκλειστικά για τους σκοπούς που εκτίθενται στα άρθρα 3 έως 6 της εν λόγο απόφασης. Για το λόγω αυτό, η Επιτροπή πρέπει να ενημερωθεί σχετικά με το ύψος και τον τρόπο κατανομής των πληρωμών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Πορτογαλία να χορηγήσει στην βιομηχανία άνθρακα για το ημερολογιακό έτος 1992 ενισχύσεις ύψους 1 015 229 000 πορτογαλικών εσκούδο.

Το συνολικό ποσό κατανέμεται ως εξής:

- ενίσχυση ύψους 871 200 000 πορτογαλικών εσκούδο για την κάλυψη των ζημιών εκμετάλλευσης της επιχείρησης "Carbonifera do Douro",

- ενίσχυση ύψους 50 000 000 πορτογαλικών εσκούδο, για τη σύσταση αποθεματικών προς κάλυψη των αποζημιώσεων από εξορυκτικές ζημίες που προέρχονται από την εκμετάλλευση του ορυχείου και οι οποίες θα αποκαλυφθούν μετά από την παύση λειτουργίας του ορυχείου,

- ενίσχυση για την κάλυψη οφειλών προς την πορτογαλική κοινωνική ασφάλιση ύψους 94 029 000 πορτογαλικών εσκούδο.

Άρθρο 2

Η Πορτογαλία γνωστοποιεί στην Επιτροπή, το αργότερο στις 30 Ιουνίου 1993, το ύψος της ενίσχυσης που καταβλήθηκαν πραγματικά για το οικονομικό έτος 1992.

Άρθρο 3

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 23 Δεκεμβρίου 1992.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.